b'\n_START_ARTICLE_\nHenry Miller\n_START_SECTION_\nBiografija\n_START_PARAGRAPH_\nMilleris gim\xc4\x97 vokie\xc4\x8di\xc5\xb3 katalik\xc5\xb3 siuv\xc4\x97jo Heinricho Millerio ir Luizos Marijos Neiting \xc5\xa1eimoje Manhetene, Niujorke, ta\xc4\x8diau jau pirmaisiais jo gyvenimo metais persik\xc4\x97l\xc4\x97 \xc4\xaf Bruklin\xc4\x85, kur ir prab\xc4\x97go visa Henrio vaikyst\xc4\x97 bei paauglyst\xc4\x97. Jaunyst\xc4\x97je jis i\xc5\xa1band\xc4\x97 daugyb\xc4\x99 skirting\xc5\xb3 profesij\xc5\xb3, kur\xc4\xaf laik\xc4\x85 studijavo Niujorko koled\xc5\xbee. 1928\xe2\x80\x931929 m., kelis m\xc4\x97nesius gyveno Pary\xc5\xbeiuje su antr\xc4\x85ja \xc5\xbemona June Edith Smith (June Miller). Kitais metais H. Milleris persik\xc4\x97l\xc4\x97 \xc4\xaf Pary\xc5\xbei\xc5\xb3 gyventi vienas ir ten apsistojo iki Antrojo pasaulinio karo prad\xc5\xbeios. Jis gyveno prakti\xc5\xa1kai be pinig\xc5\xb3 ir buvo priklausomas nuo gerumo, pvz., Ana\xc3\xafs Nin, kuri tapo jo meilu\xc5\xbee ir finansavo V\xc4\x97\xc5\xbeio atogr\xc4\x85\xc5\xbeos leidim\xc4\x85 1934 m._NEWLINE_1931 m. ruden\xc4\xaf H. Milleris savo draugo Alfredo Perl\xc3\xa8so d\xc4\x97ka gavo korektoriaus darb\xc4\x85 Chicago Tribune Pary\xc5\xbeiaus versijoje. H. Milleris pasinaudojo galimybe publikuoti kai kuriuos savo straipsnius prisidengdamas Perl\xc3\xa8so pavarde, nes korektoriams nebuvo leid\xc5\xbeiama publikuotis laikra\xc5\xa1tyje._NEWLINE_Kai kuriuose jo k\xc5\xabriniuose atvirai apra\xc5\xa1omos seksualin\xc4\x97s patirtys \xe2\x80\x93 tai paskatino diskusij\xc4\x85 apie teisinius ir socialinius apribojimus sekso scenoms Amerikos ra\xc5\xa1tijoje. H. Millerio romanai buvo draud\xc5\xbeiami JAV d\xc4\x97l \xe2\x80\x9ene\xc5\xa1vankumo\xe2\x80\x9c. Ta\xc4\x8diau garsioji trilogija (V\xc4\x97\xc5\xbeio atogr\xc4\x85\xc5\xbea, O\xc5\xbeiaragio atogr\xc4\x85\xc5\xbea ir Juodasis pavasaris) buvo slap\xc4\x8dia \xc4\xafve\xc5\xbeamos \xc4\xaf Valstijas ir H. Milleris tapo gerbiamas pogrindin\xc4\x97je kult\xc5\xabroje. Vienas pirm\xc5\xb3j\xc5\xb3 H. Miller\xc4\xaf kaip did\xc4\xaf ra\xc5\xa1ytoj\xc4\x85 1940 m. pamin\xc4\x97jo D\xc5\xbeord\xc5\xbeas Orvelas ra\xc5\xa1inyje Inside the Whale : \xe2\x80\x9eMano nuomone, jis yra vienintelis puikios vaizduot\xc4\x97s, ta\xc4\x8diau ma\xc5\xbeiausiai vertinamas prozininkas, atsirad\xc4\x99s anglakalbi\xc5\xb3 kult\xc5\xabroje pastaraisiais metais. Net jei tai bus laikoma pervertinimu, tikriausiai visi sutiks, kad H. Milleris yra neordinarus ra\xc5\xa1ytojas, vertas ne tik mesto \xc5\xbevilgsnio; ir visgi, jis visi\xc5\xa1kai negatyvus, nekonstruktyvus, amoralus ra\xc5\xa1ytojas, tartum prana\xc5\xa1as Jona pasyviai priimantis blog\xc4\xaf, tarsi V. Vitmanas tarp numir\xc4\x97li\xc5\xb3.\xe2\x80\x9c_NEWLINE_1940 m. jis sugr\xc4\xaf\xc5\xbeo \xc4\xaf JAV ir apsigyveno Kalifornijoje. Toliau ra\xc5\xa1\xc4\x97 savo i\xc5\xa1\xc5\xa1aukian\xc4\x8dius k\xc5\xabrinius, kurie met\xc4\x97 i\xc5\xa1\xc5\xa1\xc5\xabk\xc4\xaf Amerikos moralin\xc4\x97ms ir kult\xc5\xabrin\xc4\x97ms vertyb\xc4\x97ms. Paskutinius gyvenimo metus praleido Los And\xc5\xbeele._NEWLINE_1961 m. JAV pagaliau i\xc5\xa1leista V\xc4\x97\xc5\xbeio atogr\xc4\x85\xc5\xbea buvo palyd\xc4\x97ta teismo proces\xc5\xb3, kuriuose buvo kvestionuojami Amerikos \xc4\xafstatymai d\xc4\x97l pornografijos, banga. JAV Auk\xc5\xa1\xc4\x8diausiasis Teismas, 1964 m. paneig\xc4\x97 valstijos teismo i\xc5\xa1vadas d\xc4\x97l ne\xc5\xa1vankumo ir paskelb\xc4\x97 knyg\xc4\x85 literat\xc5\xabros k\xc5\xabriniu; tai buvo vienas \xc5\xbeymiausi\xc5\xb3 seksualin\xc4\x97s revoliucijos \xc4\xafvyki\xc5\xb3. Elmeris Gertzas, laim\xc4\x97j\xc4\x99s byl\xc4\x85 d\xc4\x97l romano leidybos Ilinojuje, tapo geru H. Millerio draugu. J\xc5\xb3 susira\xc5\xa1in\xc4\x97jimas v\xc4\x97liau buvo i\xc5\xa1spausdintas._NEWLINE_H. Milleris taip pat buvo dailininkas, o savo tapym\xc4\x85 apra\xc5\xa1\xc4\x97 knygose. Vienas artim\xc5\xb3 jo draug\xc5\xb3 buvo pranc\xc5\xabz\xc5\xb3 dailininkas Gr\xc3\xa9goire Michonze. Taip pat jis buvo pianistas m\xc4\x97g\xc4\x97jas._NEWLINE_Po mirties H. Milleris buvo kremuotas, o jo pelenai i\xc5\xa1barstyti Ramiajame vandenyne. Henry Millerio akvarel\xc4\x97s dabar saugomos dviejuose muziejuose: Henry Millerio meno muziejuje Oma\xc4\x8di mieste Nagano prefekt\xc5\xabroje, Japonijoje ir Henry Millerio meno muziejuje Kalifornijoje.'